5.

Artikkel 28 asendatakse järgmisega: „Artikkel 28 Turvanõuded ja kontrollimenetlused 1. Osalejad rakendavad asjakohast turvakontrolli, et kaitsta oma süsteeme lubamatu juurdepääsu ja kasutamise eest. Osalejad on ainuvastutavad oma süsteemide konfidentsiaalsuse, usaldusväärsuse ja kättesaadavuse piisava kaitse eest. 2. Osalejad peavad teavitama [keskpanka] kõikidest oma tehnilise infrastruktuuri turvalisusega seotud sündmustest ja kohastel juhtudel kolmandatest isikutest teenusepakkujate tehnilise infrastruktuuri turvalisusega seotud sündmustest. [Keskpank] võib nõuda sündmuse kohta lisateavet ja vajadusel korral ka seda, et osaleja rakendaks asjakohaseid meetmeid, vältimaks selliste sündmuste kordumist. 3. [Keskpank] võib kõikide osalejate ja/või [keskpanga] poolt tähtsateks peetavate osalejate suhtes kohaldada täiendavaid turvanõudeid, eelkõige seoses küberturvalisusega või pettuse vältimiseks. 4. Osalejad annavad [keskpangale]: i) püsiva juurdepääsu oma kinnitusele valitud võrguteenuse osutaja turvalisuse kasutajanõuete järgimise kohta, ja ii) igal aastal TARGET2 enesesertifitseerimise kinnituse, mis on avaldatud [keskpanga] veebilehel ning EKP veebilehel inglise keeles. 4a. [Keskpank] hindab osaleja enesesertifitseerimise kinnitus(t)e vastavust igale TARGET2 enesesertifitseerimise nõuete all sätestatud nõudele. Need nõuded on loetletud VIII liites, mis koos teiste artikli 2 lõikes 1 osutatud liidetega moodustab käesolevate tingimuste lahutamatu osa. 4b. Osaleja vastavus TARGET2 enesesertifitseerimise nõuetele liigitatakse järgmisteks tasemeteks, kaalukuse järjekorras: „täielik vastavus“, „vähemoluline mittevastavus“ või „oluline mittevastavus“. Hindamisel kohaldatakse järgmiseid kriteeriume: täielik vastavus on tuvastatud juhul, kui osaleja on nõuded täitnud 100% ulatuses; vähemoluline mittevastavus esineb juhul, kui osaleja on nõuded täitnud vähem kui 100%, kuid vähemalt 66% ulatuses, ning oluline mittevastavus juhul kui osaleja on nõuded täitnud vähem kui 66% ulatuses. Kui osaleja tõendab, et konkreetne nõue ei ole tema suhtes kohaldatav, loetakse ta liigitamisel asjaomasele nõudele vastavaks. Osaline, kes ei saavuta „täielikku vastavust“, peab esitama tegevuskava, milles näitab, kuidas ta kavatseb saavutada täieliku vastavuse. [Keskpank] teavitab asjaomaseid järelevalveasutusi sellise osaleja nõuetele vastavuse staatusest. 4c. Kui osaleja keeldub andmast püsivat juurdepääsu oma kinnitusele valitud võrguteenuse osutaja turvalisuse kasutajanõuete järgimise kohta või ei esita TARGET2 enesesertifitseerimist, liigitatakse osaleja nõuetele vastavuse tase „oluliseks mittevastavuseks“. 4d. [Keskpank] hindab osalejate nõuetele vastavust igal aastal. 4e. [Keskpank] võib kohaldada järgmisi õiguskaitsemeetmeid osalejate suhtes, kelle nõuetele vastavust hinnati tasemega „vähemoluline mittevastavus“ või „oluline mittevastavus“, kaalukuse järjekorras: i) tugevdatud järelevalve: osaleja esitab [keskpangale] kõrgema juhtkonna poolt allkirjastatud kuuaruande oma edusammude kohta mittevastavuse käsitlemisel. Täiendavalt on osaleja kohustatud maksma igal kuul iga mõjutatud konto eest trahvi VI liite punktis 1 sätestatud kuutasu summas, välja arvatud tehingutasud. Seda õiguskaitsemeedet võib kohaldada juhul, kui osalejale antakse teine järjestikune hinnang, mille kohaselt esineb „vähemoluline mittevastavus“ või „oluline mittevastavus“; ii) osalemise peatamine: TARGET2-[keskpangas/riigis] osalemise võib peatada käesoleva lisa artikli 34 lõike 2 punktides b ja c kirjeldatud juhtudel. Erandina käesoleva lisa artiklist 34 teavitatakse osalejat sellisest peatamisest kolm kuud ette. Osaleja on kohustatud maksma igal kuul iga peatatud konto eest trahvi VI liite punktis 1 sätestatud kuutasu kahekordses summas, välja arvatud tehingutasud. Seda õiguskaitsemeedet võib kohaldada juhul, kui osalejale antakse teine järjestikune hinnang, mille kohaselt esineb „oluline mittevastavus“; iii) osalemise lõpetamine: TARGET2-[keskpangas/riigis] osalemise võib lõpetada käesoleva lisa artikli 34 lõike 2 punktides b ja c kirjeldatud juhtudel. Erandina käesoleva lisa artiklist 34 teavitatakse osalejat sellisest lõpetamisest kolm kuud ette. Osaleja on kohustatud maksma täiendavat trahvi 1 000 eurot iga lõpetatud konto eest. Seda õiguskaitsemeedet võib kohaldada juhul, kui osaleja ei ole olulist mittevastavust käsitlenud [keskpanka] rahuldaval viisil pärast kolme kuu möödumist osalemise peatamisest. 5. Osalejad, kes annavad oma maksemooduli kontole juurdepääsu kolmandatele isikutele kooskõlas artikli 5 lõigetega 2, 3 ja 4, peavad võtma meetmed riskide suhtes, mis tulenevad sellest juurdepääsust, kooskõlas turvanõuetega lõigetes 1 kuni 4e. Lõikes 4 osutatud enesesertifitseerimises tuleb osutada, et osaleja kohaldab TARGET2 võrguteenuse osutajate turvalisuse kasutajanõudeid kolmandate isikute suhtes, kellel on juurdepääs osaleja maksemooduli kontole.“;